KIRJALLINEN KYSYMYS E-0856/01 esittäjä(t): Christopher Huhne (ELDR) komissiolle. Henkilöstön siirto.



Virallinen lehti nro 340 E , 04/12/2001 s. 0108 - 0108



KIRJALLINEN KYSYMYS E-0856/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Henkilöstön siirto Voiko komissio ilmoittaa, montako prosenttia sen kokonaishenkilöstöstä on vuosittain siirretty pääosastosta toiseen viimeksi kuluneiden kymmenen vuoden aikana? (Toisin sanoen minkä tahansa PO:n henkilöstön prosentuaalinen nettovähennys kunakin vuonna henkilökunnan kokonaismäärästä). Neil Kinnockin komission puolesta antama vastaus (5. kesäkuuta 2001) Komission ei ole mahdollista antaa yksityiskohtaista vastausta kaikkien osastojen osalta viimeisten kymmenen vuoden ajalta siinä muodossa kuin arvoisa parlamentin jäsen toivoo. Tämä johtuu siitä, että osastojen rakenne ja tehtävien jako ovat muuttuneet niin usein, että muutosten mittaaminen ei olisi oikein mielekästä eikä perusteltavaa ajan käyttöä. Muutosten laajuus on erityisen suuri sellaisten toimintojen osalta, jotka ovat tai ovat olleet ensisijaisia ja kasvaneet nopeasti. Esimerkiksi vuonna 1991 kaikista ulkosuhteista vastasi kaksi osastoa: taloudellisten ulkosuhteiden pääosasto ja kehitysyhteistyön pääosasto. Sitä seuranneiden kymmenen vuoden aikana huomattava määrä henkilöstöä on liikkunut ulkosuhteista vastaavien pääosastojen välillä sekä sisäisten uudelleenjärjestelyjen että kokonaan uusien virkojen perustamisen vuoksi. Vuonna 2001 tärkeimmät ulkosuhteista vastaavat osastot ovat talouden ja rahoituksen pääosasto, ulkosuhteiden pääosasto, yhteistyötoimisto EuropeAid, kehitysyhteistyön pääosasto, laajentumisasioiden pääosasto ja humanitaarisen avun toimisto (ECHO). Koska osastojen lukumäärä ja rakenne ovat muuttuneet näin paljon, ei ole selvästikään mahdollista antaa prosenttilukuja osastoittain. Valkoisessa kirjassaan Komission hallinnonuudistus(1) komissio on ehdottanut entistä kehittyneempiä menetelmiä strategista suunnittelua ja toimintoperusteista talousarviota varten (toimet 12-16). Näiden muutosten toteutus alkaa aikataulun mukaan tämän vuoden lopussa, ja niiden tuloksena tulevaisuudessa harjoitetaan muun muassa entistä aktiivisempaa resurssienhallintapolitiikkaa - henkilöstön uudelleenjärjestelyt mukaan luettuina. Tätä taustaa vasten kaikkein asianmukaisin vastaus arvoisan parlamentin jäsenen kysymykseen on seuraava: - Henkilöstön uudelleensijoittaminen muihin osastoihin tapahtuu yleensä ensisijaisten alueiden resurssien lisäämiseksi ja supistettavien tai toimintansa päättäneiden alojen henkilöstön vähentämiseksi. Viime aikoina komissio on tehostanut toimiaan henkilöstön sijoittamiseksi tavalla, joka vastaa alojen muuttuvaa tärkeysjärjestystä entistä tarkemmin. - Uudelleensijoittamisen seurausten joukossa olivat uuden komission syyskuussa 1999 tekemät päätökset, jotka tiesivät sisäistä siirtoa noin 1 500 henkilölle tai 8 prosentille komission henkilöstöstä. Lisäksi vuonna 2000 komissio suoritti korkean tason arvioinnin, joka on johtanut tai johtaa yhteensä 547 henkilön uudelleensijoittamiseen komission työn ensisijaisille aloille vuosina 2001 ja 2002. Näiden muutosten yksityiskohdat ilmoitettiin kirjeessä, jossa komissio antoi 11. syyskuuta 2000 parlamentille ja neuvostolle ehdotukset talousarvion muuttamiseksi. (1) KOM(2000) 200 lopullinen.